**Küsitluskava kogukonnale**

Härgla lubjakivimaardla uuringuruumis ja sellest 1 km raadiuses paiknevate ajaloolis-kultuuriliste väärtuste selgitamiseks

Intervjuudest kohalike elanikega selgub:

\* piirkonna inimeste **suhe** uuringuala ja sellest 1 km raadiuses asuva maastikuga

\* neile teadaolev **kohapärimus** sellest alast

\* nende **seisukohad** planeeritava lubjakivikarjääri suhtes

Intervjuu keskendubki praegu uuritavale alale. Laiemalt nende külade kohapärimust koguda pole praegu aega ja seda on varem tehtud ka.

Nimi: Arge Peever

Sünniaeg: 1952

Talu: Vahi

Eelmised elukohad: Juuru

Mis ajast koha peal elanud: 1982, pidevalt 1992

Kas lubab oma isikuandmeid ja vastuseid aruandes avaldada: jah

Kas lubab intervjuu sisu arhiveerida EKM ERA kogus: jah

Kas lubab paremaid palasid kasutada teadustöös ja publikatsioonides: jah

Teatud infole on võimalik seada kasutuspiirkang!

**I**

(Kirjeldab kohtuskäimist, MTÜ tegevusest, rahastamisest.)

Raske suure firma vastu võidelda, aga kui vald on ka taga, siis on ehk mõtet.

Kui vallamajas olid koosolekud, siis ümber on kümmekond küla ja vaatasin valla statistika järgi, et elanikke on siin üsna suur arv.

1) Kirjeldage palun, mis sellel alal olemas on. (Selgub, mis inimese jaoks on märkimisväärne.)

See on ainuke tõsiselt võetav mets siin üldse. Juuru raba ja Mahtra raba on hoopis teised. See on loomade elupaik, ta on loomade liikumise koridoris, Härgla metsas Juuru poldrisse ja edasi, ja Lohu raba.

Kaartide peal ei ole, aga siit läks vana kirikutee. Kas see on teistega jutuks olnud?

Kui ma siia tulin, siis ta oli vanade kaartide peal olemas.

See oli Seli mõisa rahvas käis Juuru kirikus, ilmselt läks ta talude lähedalt läbi. Härgla metsas oli tee koht näha, nüüd on nii palju raiet tehtud. Minu mets jookseb ka üle maantee, ta jooksis Tohvri talu juurde välja. Ta hakkas Seli mõisa juurest, Pohlaku juurest läbi. Selle jälg hakkab looduses ära kaduma, raied on lagedaks tehtud. Nimetati kirikuteeks, Seli mõisa rahvas käis Juuru kirikus.

2) Mis sellel alal on teile tähtis ja väärtuslik? Miks?

Siin on looduslik mitmekesisus, Sirgi sõeruks nimetame, siin on looduslikku mitmekesisust, suurte puude järgi tundub, et seal on vana suur talukoht olnud.

Võlu nime ei tea. Ju siis on muistsest ajast legend taga.

Seal on kogu aeg olnud heinamaa. Seal ikka tehti heina, nüüd hakkab peale kasvama.

Seal peab olema tõsisem ajalugu taga.

3) Millised teie pere ja külarahva tegevused on sellel alal olulised? Miks?

Majanduslikult on ta RMK käes. Gaasitrass ja elektrliin. Mina kui väga pikaaegne jahimees ütlen, et ta on loomade elupaigana suur väärtus, seal on suurkiskjad, karu on isegi elama jäänud, möödund aastal ajasime detsembris põdrajahi ajal suure oti üles, ükskord ka väikse. Väiksed põnnid on kindlasti. Ilvest on siin, ta on rohkem ajutise elupaigaga, tuleb, kui on kitsi palju, hunt käib läbi, põder elab, magus elukoht, kitsesid on siin üsna palju. Ta on loomade rändeteel oluline koht, siin on ülekäik Juuru ja Mahtra rabasse ja sealt edasi Kesk-Eestisse, siin on Maidla soo, nimetame seda Juuru poldriks, pöörab ka Paluküla suunda, Lohu rabasse, Hagerini välja. On oluline metsloomade elupaigana ja rändeteedena, väikeloomad on igas kohas.

Loomastikule annab tõsise paugu, sest ta on parajalt väike, kui mürin hakkab olema, siis üldiselt loomad sinna ei jää. Mul on kogemus Seli-Koigi karjääriga, see on loomad tükk maad eemale peletanud. Põtrade magusam elupaik ongi Sirgi sõeru poolses otsas. Seal on palju metsa raiutud, aga see ei tähenda, kõike lagedaks ei võeta ja metsal on hea omadus, et ta kasvab juurde, on toidu alaks põtradele ja kitsedele. Selge on see, et kui mürin ja paugutamine algab, siis ta on loomadest tühi ka.

Kui arvestada küladega, mis siin ümber on (loetleb), siis ta on inimestel täiesti puhkeala. Enne sai siin metsas ikka palju ringi käidud, loomajälgi vaadatud, inimeste jäljed ja rajad on sees, üsna suur kasutus on. Ta on ümbruskaudsete külade kopsudeks ka. Ta on ikka enamvähem metsamõõtu asi siin, muud metsad on suhteliselt väikesed. Kõik asjad, mida mets annab, marjad seened, puhkeala, jalutuspaigad ja puhas õhk on suurem asi, see on ikkagi selle kandi kopsudeks ja korralik helibarjäär, müra leviku suhtes. Kahju oleks. Kui looduskaitseala tekiks, siis majandamise suhtes pole kellelgi vastu, sest RMK majandamise poolt tuleb ka vaadata, et kõrge kaitse alaks, reservaadiks pole ka vaja teha. Majandada on õige. Kui puud on vanad, siis maha võtta, anda uuele põlvakonnale võimalus hakata kasvama. RMK kiituseks peab ütlema, et metsa uuendamisega tegeleb. Siin on 10-aastane mets, karjääri alal, uuendatud mets. See 5 ha on petekas, 80 ha on tegelikult uuringuala, paas jookseb põlluni välja. Juuru kultuurimajas vestlusel ütlesin, et rääkige, mis teil tegelikult plaan on, et see on ju alguses petekas. Üks mees ütles ka, et paas on Härgla teeni välja.

4) Millised on sellel alal kohanimed? Kust need on kuuldud? Kes neid kasutab? Kuidas nimed on tekkinud?

Oleme kogu aeg Härgla metsaks nimetanud. Pohlaku vanamammi suri ära, ta oleks teadnud. Vanamammi tütar elab Juurus.

5) Millistest paikadest sellel alal kõneldakse mõnda *legendi*, vana rahvajuttu?

Ei tea.

6) Kas keegi on sellel alal kogenud, näinud, kuulnud midagi erilist, kummalist? Kus? Mida täpsemalt?

Ei tea. Ei usu nendesse asjadesse, ei võta tõsiselt.

7) Kas kuskil sel alal on läbi viidud rituaale, ravitalitusi? Kus? Millised on talitused olnud?

Ei tea.

8) Kas mõnda kohta on peetud pühaks? Millist kohta täpsemalt? Miks? Mida sellest kohast on räägitud? Mis selles kohas tehakse?

Ei tea.

9) Kas sellelt alalt on midagi tähelepanuväärset maa seest leitud? Kus? Mida? Kus leiud asuvad?

Kirikuõpetaja helistas, et tahaks Sepajaani maade peal käia detektimas, naine oli talle detektori ostnud, on ametlikult registreerinud, oli leidnud kuskilt Hõredalt mõned mündid. Juuru kirikumõisa tahab teha kihelkonna asjadest muuseumi.

Siin on väga tugevalt tehtud maaparandust, väga sügavalt on küntud. Peab olema puutumatu ala, kus võib midagi leida.

Koka-Hansu luuleiust ei tea. Talutütar Joost Kaia elab seal praegu.

10) Kas on kõneldud hiie-nimelistest paikadest? Kus paik/paigad asuvad? Mida on kõneldud?

Ei tea.

11) Kas leidub erilisi ja tähenduslikke kive? Kas kividel on lohke, märke, jälgi? Kus kivi/kivid asuvad? Milline/millised kivi/kivid täpsemalt on?

Siin meie põllul olid suured kiviaiad, nüüd on kõik hunnikutes. Mõni aasta enne siia tulekut oli maaparandus tehtud.

12) Mida kõneldakse, mäletatakse siinsetest teedest, radadest?

Rohkem teedest ei tea. Seeaeg, kui mina olen olnud, siis on olnud sama teedevõrk. Vanade kaartide järgi on küll näha, kust vanade talude teed on käinud, näiteks Kingsepa tee läks üle põllu.

13) Mida on kõneldud vanadest paeaukudest? Millistest täpsemalt?

Härgla metsas ei oskagi kohe öelda. Siin pool servas ei ole. Paeplatoo tuleb poole metsani siia poole, aga siin ta pole nii lähedal. Siin algab alles 1.80 m peal savirähk.

14) Mida on kõneldud krattidest, nõidadest, vanapaganast? Milliste paikade kohta täpsemalt?

Ei tea.

15) Kas on kõneldud eksimisest metsas? Milliste paikade kohta täpsemalt?

Ei ole küll sedasi kuulnud, sest sihtisid on üsna palju sees ja massiiv pole nii suur. Kuskil Vahastus on metsamassiivid nii suured, siin pole kuulnud.

16) Mida teatakse, kõneldakse vanadest piiridest ja kiviaedadest piiridel?

Üks kiviaed, mida ma kindlalt tean, on Purila mõisa põllu ja metsa piiril kuni maanteeni.

17) Kas leidub vanu hooneasemeid? Kus? Millised hooneasemed on?

Ei tea.

18) Mida on räägitud sellest alast ühenduses mõisnikega, mõisaproua, mõisahärraga?

Ei tea.

19) Milliseid ajaloolise või kultuurilise väärtusega kohti, hooneid, rajatisi on teie talu maal või lähedal?

Ajaloolise väärtusena peaks vaatama suuremalt, vedada see joon Purila, Härgla, Seli mõisa peale, väiksel territooriumil on palju mõisaid, on jõgede kaldal. Ajaloolise väärtus on just mõisatega seotud, nii või teisiti sadu aastaid mõis oli kohaliku elu alus, maakorraldus, elustiil kujundamisel, tuleks selliselt vaadata, mitte ainult metsa, küllaltki väike territoorium, Krusensterni mõis ka veel juurde.

**II Vestlus kataloogi alusel**

Tammiku väravat on kuulnud.

Ülo Salmil on taga heinamaas üks eraldi tükk, see oli olnud mõisasulaste maja. Sepa-Jaani talus, see koht on Härgla metsas selles kohas, kus Rapla ja Juuru valla piir oli.

Russalu pargi koht on praegu Ahto maa sees. Ostis eelmisel aastal riigi käest – kultuurtehnika tegi niisutussüsteemi, suured kivid on seal, ümberkaudsed nimetavad seda lausa prügimäeks, seal on olnud paemurdusid, augud on sees, enamik on lepik ja saarepuud, plaan on maha võtta, saare surm on sees, palju kukuvad maha, talvel läheb sinna raie peale, see on rämpsu täis veetud, traktorikummid ja plekkämbrid jne. Praegu pole väärtuslikku midagi. Ainuke asi, kui leiaks lubjapõletusahju.

Tagametsa põlluks nimetatakse, ju on ajalooline põhi all.

**III** Lisaks lasen inimestel hinnata maastikuelementide väärtust. Küsin olulisemate ja paremini määratletavate objektide kohta. Kõigi kohanimede osas pole mõtet 10 punkti skaalal hinnangut küsida, sest osa objektidest pole füüsiliselt säilinud või on nad keeruliselt määratletavad.

\* Tammiku mets: 10, sest kui mets ära kaob, siis ta väärtus kukub nulli lähedale. Küsimus pole ka ainult minul kui jahimehel vaid küsimus on ka metsloomade elukoha suhtes.

\* Võluaas (Sirgi heinamaa): 10, olen mööda käinud, on ka emotsionaalselt huvitav, keset metsa on selline tunne nagu oleks talu olnud, emotsionaalselt kõrge väärtusega. Ümber on langid ja sihid ja korraga tekib oaas suure metsa sisse, siis on ta väärtuslik asi. Riik võiks toetada puisniidu hoidmist.

\* Kiviaiad: 8, korralikuna pole tervenisti säilinud. On loodusobjektid, mis näitavad kunagiste inimeste tööd, eristavad kõlvikut. Saaremaa kiviaedadega võrrelda ei saa, aga ikkagi on. On üks väike märk mõtlemiseks ajaloo peale, kuidas nad on tulnud ja palju tööd on selleks tehtud ja ses suhtes tuleb ta väärtuslikuks lugeda. Kõige lihtsam on nad Paldiski kaiks ajada, aga siis kaob ka ära väikenegi märk järjepidevusest rahva olemisel.

\* Vanad teed (Seli kirikutee): raske on hinnata inimesel, kes ei tea, kus ta käind on, aga see, kes teab, siis mingit märki leiab: 8 – see on näide sellest, et omal ajal liikumine oli aeglane ja katsuti teha võimalikult otse teed ja haarati võimalikult palju talusid, käis talude juurest läbi ja nad hoidsid. Niisugused märgid on ikka olulised.

\* Tammiku värav

\* Talude hooned ja rajatised (Ristikivi ja asundustalud)

\* Tammemäe talu tamm ja kask

\* Viina aed

\* Viina sauna ase

\* Aru kõrtsi ase

\* Suur kivi?

\* Mõisaaegne kiigekoht?

\* Ööbiku mets – simmanite koht?

\* Jahimeeste plats: 8, see oli jaanitulede koht, seal olid võrkpalliplatsid, sporditegemise koht. See on puhtalt paeplatoo peal. Panime sinna ühe jahimaja püsti, kas ta 10 aastat on olnud. Meile, jahimeestele, on ta väga oluline. Suurulukite jahi ajal on kogunemised ja pärast lahkamised ja maksasöömised, muidugi on oluline.

\* Vanad põllukivihunnikud (tutvustan eelnevalt): 10, see on väga suure väärtusega teadmine, see tähendab eraldi kaitset täpselt karjääri kohta. See on ikkagi meie esivanemate poolt tehtud töö ja ajalooline teave. Ilma ajaloota pole ka tulevikku, selle poolest on väga oluline.

**IV Seisukohad planeeritava lubjakivikarjääri suhtes**

1) Kas pooldate lubjakivikarjääri rajamist uuringualale? Miks?

Ei. Kaevake Lasnamäe alla ja tehke maa-alused kaevandused. Nii tihedalt asustatud alal, see on kõige hullem.

2) Millist mõju osutaks karjääri rajamine teie elukeskkonnale? Kui tugevaks hindate mõju skaalal 1-10?

10 kindlasti. Kui arvestada loomastikku, häireid ja reostust. Põllumajanduse poolelt ka, kui tahavad teha Purila poole väljaveo tee, keegi ei tea, mida see tolm ja saast põllukultuuridele teeb.

3) Kuidas mõjutaks karjääri rajamine teie elukvaliteeti? Kui tugevaks hindate mõju skaalal 1-10? Päris 10ga isikliku elu ei mõjuta, aga 7-8 kindlasti, 8.

4) Kuidas mõjutaks karjääri rajamine teie tegevust piirkonnas? Kui tugevaks hindate mõju skaalal 1-10?

Ikka 10, sest ümbruse põlde harime. Ütlesin, et pange keskkonnamõju hindamisse mõju põllukultuuridele, transpordi poolt tekitatud saaste, reostus. Ei tea, kas pandi sisse. Jahipidamine kindlasti ka, mingil määral mõjub müra, eriti kui tuul on sealt poolt.

5) Kuidas mõjutaks karjääri rajamine ümbruse kultuurmaastikku (mh pärimuspaigad, kultuurimälestised, ajaloolised kohad)? Kui tugevaks hindate mõju skaalal 1-10?

Võib panna kasvõi 12, 10. Ikka mõjutab ja päris suurelt.

6) Kas pooldate uuringualale kohaliku looduskaitseala rajamist? Miks?

Ikka pooldan jah. Elukeskkonna ja kultuuripärandi säilitamisel väga oluline, et seda inimese poolt Eestimaasse löödud haava ei tuleks. Siit jookseb gaasitrass läbi. Peksite Eestimaasse sellise haava, aga ei taha korda teha, tehke ta korda, siluge ilusti ära. Natuke olen saanud, vähemalt minu maal oleva osa teevad korda, tegid ilusti tee. Panin ultimaatumi, et ei lase läbi, kui korralikku mahasõitu ei tee. Pidid tegema ja nüüd on valmis tehtud ka.